ועדת המדע והטכנולוגיה, כנסת 18, פרוטוקול מספר 58, 2010-07-06 09:30

מאיר שטרית: ברשותכם אני פותח את הישיבה.

מאיר שטרית: אני זימנתי את הישיבה היום על בסיס מכתב שקיבלתי ממנו עולה כאילו דבר לא קרה מאז הישיבה האחרונה.

מאיר שטרית: אני מבקש לדעת האם מישהו יכול להציג איפה עומד העניין ולאחר מכן נראה מה ניתן לעשות.

ברק חרות: אני ברק חרות, המנהל הכללי של החברה לחקר ימים ואגמים לישראל, אני מודה ליושב הראש שאכן כפי שהבטיח בישיבה הקודמת הוא עוקב אחרי העניין ואנחנו מקיימים ישיבת המשך.

ברק חרות: אני אציג את תמונת המצב בשני היבטים – ההיבט התקציבי שמדובר על תקציב 2010 מתקצוב ביניים ועד לביצוע ארגון מחדש, ולגבי ארגון מחדש על פי החלטת הממשלה 183.

ברק חרות: לגבי התקציב, בתקציב המדינה מתוקצב השתתפות של תקציב חקר ימים ואגמים בשני משרדי ממשלה – משרד החקלאות ומשרד התשתיות הלאומיות.

ברק חרות: ממשרד החקלאות עד היום לא קיבלנו תקציב, אין לנו חוזה, יותר מחצי שנה מתחילת שנת 2010.

ברק חרות: התקציב ממשרד החקלאות אמור לכסות כשמונים אחוזים מפעילות היחידה באילת ואנחנו למעשה על פי תהום כבר הרבה זמן.

ברק חרות: זה פוגע במחקרים של כל החברה ואני חושב שמדובר בתקדים שלא היה אי פעם בארבעים ושלוש שנות קיום החברה.

מאיר שטרית: באיזה נימוק לא העבירו את התקציב?

ברק חרות: זו שאלה שמשרד החקלאות אמור לענות עליה.

יוסי ישי: אני יוסי ישי, המנהל הכללי של משרד החקלאות.

יוסי ישי: התקציב קיים וזמין וניתן לביצוע מיידי, יש לנו בעיה משפטית שאנחנו צריכים לקבל פטור ממכרז.

יוסי ישי: אנחנו לוחצים על זה ברמות האפשריות.

יוסי ישי: מאינפורמציה שקיבלתי עכשיו, הדיון אמור להיות ביום רביעי.

מאיר שטרית: החשב הכללי צריך לתת פטור.

יצחק שפיגל: למרות שלחצנו והסברנו שהיה הליך דומה שנעשה במשרד התשתיות, עדיין נאמר לנו שעל אותה וועדה שנותנת את הפטור יש לחץ כבד מאוד והם לא יכולים להכניס אותנו לדיון בשלב זה.

יצחק שפיגל: הם מקווים שתוך שבוע הדברים הסתדרו.

יצחק שפיגל: במידה ותוך חודש אותה וועדה לא דנה בזה, אנחנו רשאים אוטומטית להעביר את זה הלאה, והחוזה מוכן מבחינתו.

מאיר שטרית: אני אתקשר לחשב הכללי, מר שוקי אורן.

מאיר שטרית: על פי שיחת טלפון שניהלתי עם החשב הכללי, הם אומרים שזה לא סביר שזה תקוע בוועדה כל כך הרבה זמן.

מאיר שטרית: ביקשתי שיבדקו את העניין.

ברק חרות: לגבי משרד התשתיות, היה לנו הסכם עד יוני 2010 שהתגבש במאי, כרגע אנחנו ממתינים להסדרת המשך התקצוב.

ברק חרות: למעשה, כרגע אנחנו ללא חוזה וללא הסדרת התקציב גם ממשרד התשתיות.

מאיר שטרית: עם מי נחתם ההסכם?

מאיר מרקוביץ: עם המינהל המחקר למדעי האדמה והים.

מאיר מרקוביץ: וועדת המכרזים נתכנסה ביום ראשון האחרון של החצי השני ונדווח על זה בהמשך.

מאיר מרקוביץ: המצב מהבחינה הזו בסדר.

ברק חרות: אני רוצה לציין שההסדר צריך לעבור את אותה "וידה דלורוזה" עם החשב הכללי.

מאיר מרקוביץ: עכשיו כבר יש לנו ניסיון.

ברק חרות: אני מקווה מאוד שהניסיון לא יהיה כפי שהיה בחצי הראשון, כי המשמעות היא שנקבל את הכסף בנובמבר או בדצמבר 2010.

מאיר מרקוביץ: התהליך התחיל הרבה יותר מוקדם.

מאיר מרקוביץ: אני יכול לדווח שביום ראשון הייתה וועדה מכרזים לגבי הכסף של המחצית השנייה, אז זה לא המצב של השבעה עשר במאי היום בו התקיימה וועדה בה דיווחנו שעוד לא סודר החצי השני.

מאיר שטרית: מה למעשה התפקיד של וועדת המכרזים?

מאיר מרקוביץ: לאשר את העברת הכסף.

מאיר מרקוביץ: ועדת המכרזים עברה ועוד מעט יגיע החשב הכללי וידווח על ההתקדמות.

יוסי ישי: אותו מהלך היה צריך להתקדם גם אצלנו, במשרד החקלאות, ובאותה אבחה היו צריכים להחליט על שני המשרדים אבל החליטו להחליט על כל משרד בנפרד.

ברק חרות: אני רוצה בכל זאת להבהיר.

ברק חרות: מוצג כאן המהלך המשרדי, אבל בסופו של דבר זה צריך לעבור לחשב הכללי למתן פטור ממכרז.

מאיר שטרית: גם במשרד התשתיות?

ברק חרות: כן, גם במשרד התשתיות.

מאיר שטרית: ויש פניה לחשב הכללי גם בעניין של משרד התשתיות?

יוסף בר טוב: יש לנו בעיה.

משה בוצר: אני משה בוצר מאגף התקציבים במשרד האוצר.

משה בוצר: החלק השני של 2010 עדיין לא עבר, הייתה לנו בעיה של עדכון מספרים וגם שני הרפרנטים יצאו גם למילואים.

משה בוצר: בשבוע הבא יהיה על הנושא דיון בוועדת הכספים ויועבר התקציב.

משה בוצר: ואז באמת ניתן לפנות לחשב הכללי.

מאיר שטרית: זה נראה לך נורמאלי ההתנהלות הזו של הממשלה?

מאיר שטרית: אני מצטער שעוד לא יצא לנו להיפגש מאז שהתחלת לעבוד באגף התקציבים, אבל אני שואל האם ההתנהלות הזו בסדר?

מאיר שטרית: חברות ממשלתיות שמרשתות את הממשלה, למה צריך את כל הבלגן הזה?

מאיר שטרית: למה החשב הכללי לא נותן מראש פטור לכולם אוטומטית?

משה בוצר: אני לא יכול להגיד, אבל אני יכול להגיד למה אנחנו פעלנו כפי שפעלנו.

משה בוצר: הייתה לנו אמונה שעד אמצע 2010 המהלך יגיע לסיום.

מאיר שטרית: גם לי הייתה אמונה כזו, ובקצב הזה זה לא ייגמר גם בשנת 2011.

מאיר שטרית: אני יודע שאם אגף התקציבים מעוניין הוא יכול להפעיל לחץ על כל הצדדים לקידום המהלך.

מאיר שטרית: אני מצטער לומר, זה פשוט לא עובד.

מאיר שטרית: נתקלתי בהרבה נסיבות בהן משרדי ממשלה נלחמים אחד בשני בשיניים כאילו מדובר בשתי מדינות אחרות לגמרי, וכשיושבים ביחד ומישהו מנהל מלמעלה בתוך שעתיים ניתן לסיים את העניין.

מאיר שטרית: אחת הדוגמאות לכך היא הסיפור של הרכבת.

מאיר שטרית: הייתי ממונה על התשתיות בשנת 2003 ו-2004, הסתבר לי שהרכבת לא עובדת, ואמרו לי שאין הסדר קרקעות בין המשרדים השונים.

מאיר שטרית: אמרתי – נזמן ישיבה ונגמור את העניין.

מאיר שטרית: הזמנתי ישיבה שנמשכה ארבע שעות, ואכן פתרנו את העניין תוך ארבע שעות ופרויקט הרכבת יצא לדרך.

מאיר שטרית: עד אז, במשך שנה לא נעשה דבר כי לא היו ישיבות משותפות.

מאיר שטרית: צריך באוצר שיהיה מישהו מארגן שיכנס את כולם וייתן משימות לסיים את העניין.

מאיר שטרית: כואב לי הלב לראות שאנשים טובים נופלים באמצע הדרך בגלל בירוקרטיה ממשלתית שאפשר לפתור אותה בינינו.

מאיר שטרית: כל המעורבים הם גופים ממשלתיים – משרד החקלאות, משרד התשתיות, החברה לחקר האגמים, הגוף באילת, הכול גופים ממשלתיים.

מאיר שטרית: זה לא הגיוני שיש כזו דרך ייסורים שצריך לעבור עד שמקבלים תקציב מאושר על ידי המדינה.

מאיר שטרית: לכן אני מבקש, תנסו ללוות את העניין שיגיע לכלל סיום.

מאיר שטרית: כל עוד לא עושים חיתוך סופי ומאלצים את הצדדים לחתום על מה שצריך – זה לא ייגמר.

מאיר שטרית: זה ייתקע באגף השכר ובנציבות, בתקנים ובאישור משרד התעשייה, מסחר ותעסוקה – זה יכול להיסחב שנים אם לא תתערבו.

מאיר שטרית: לאגף התקציבים יש כוח גדול מאוד להשפיע.

ברק חרות: אני כבר רואה מה הולך להיות עם התקציב כיוון שהסיפור הוא אותו סיפור כמו מתחילת השנה.

ברק חרות: אולי אפשר לקרוא לשני המנהלים הכלליים של שני המשרדים שישבו יחד עם החשב הכללי ויפתרו את זה.

יוסי ישי: הבעיה היא באמת החסם הטכני של פטור ממכרז.

ברק חרות: הרי זה אבסורד שהתקציב הזה קיים בתקציב המדינה ויושב.

ברק חרות: העסק הזה ממש פוגע בבשר החי של המחקרים והפעילות.

ברק חרות: אני שכחתי לבקש ממזכירות הוועדה אולי לזמן את "החברה קדישא", מכיוון שההסכמים יצטרכו להיות איתם.

ברק חרות: אנחנו בצורה כזו לא יכולים לפעול.

ברק חרות: זה בלתי סביר שיחידה ששמונים אחוזים מהתקציב שלה צריכים להגיע ממשרד החקלאות לא מקבלת שקל עוד בחודש יולי.

ברק חרות: אנחנו חיים על הלוואות ועל פגיעה בפעילות אחרת, חיים על זה שהיינו צריכים לנצל מה שמופיע בתקציב.

מאיר שטרית: אז אולי אתם צריכים לעצור את העבודה ולדרוש מבית הדין לעבודה שישלמו לכם שכר.

מאיר שטרית: סליחה שאני עובר לצד של ההסתדרות, אבל אולי זו הבעיה.

ברק חרות: הפגיעה היא פשוט פגיעה בלתי הפיכה.

מאיר שטרית: אז אדרבא, יכול להיות שאם הייתם עושים את זה מזמן זה היה נפתר יותר מהר.

מאיר שטרית: אין שום סיבה שתהיה בירוקרטיה כזו, אותי זה מעצבן באופן אישי ואני ניסיתי לצמצם את זה במשרדים שהייתי אחראי עליהם.

מאיר שטרית: אין שום סיבה הגיונית לכך.

מאיר שטרית: אני מציע למנהל הכללי להילחם, לשבת במשרדים ולא לצאת משם עד שתיפתר הבעיה – לפעמים אין ברירה.

מאיר שטרית: איך עד היום עבר הכסף?

ברק חרות: בשנתיים הקודמות זה היה בהגדלת הון מניות, וקודם לכן פטור ממכרז בדיון באותה צורה, רק ששינו קצת את ההליך.

מאיר שטרית: כל שנה משרד החקלאות קיבלו פטור חדש?

יוסי ישי: לא, אנחנו חדשים.

מאיר שטרית: אז משרד התשתיות?

יוסף בר טוב: נכון, משרד התשתיות כל שנה קיבל פטור החל מ-2005.

יוסף בר טוב: לפני זה היו כל מיני פטנטים.

מאיר שטרית: כלומר מתחילת הדרך זה היה ככה, זה התחיל ברגל שמאל?

יוסף בר טוב: לא.

ברק חרות: בסופו של דבר זה היה בהליך פטור, גם קודם לכן.

ברק חרות: יכול להיות שבשנים הראשונות להקמת החברה זה קצת אחרת כי כל המדינה פעלה קצת אחרת.

ברק חרות: בכל מקרה, לפני ההליך של הגדלת הון מניות זה היה בהליך פטור ממכרז וכך זה היה.

יוסי ישי: הנושא אמור להיפטר בעתיד, ברגע שהחברה תהפוך ליחידה אורגנית במרכז המחקר.

יוסי ישי: כל הבעיה היא שהיא כרגע בתפר, היא עדיין שם ולא פורקה והדבר נמשך.

ברק חרות: אבל בסופו של דבר זה גם קיים בחוק.

ברק חרות: הממשלה נותנת פטור ממכרז לחברה ממשלתית שלצורך המטרה הזו הוקמה, כך שהכול סיפור בירוקראטי שניתן היה לפתור אותו.

מאיר שטרית: מי השר האחראי על החברה היום?

מאיר שטרית: שר החקלאות?

יוסי ישי: הוא אמור להיות אחראי, כשיסתיים התהליך ויפתרו שני החסמים הנוספים שעוד לא דיברנו עליהם.

מאיר שטרית: על פי ההבדל החדש, האחראי יהיה שר התשתיות, כשהיום זה שר החקלאות?

מאיר מרקוביץ: לא, החברה לחקר ימים ואגמים לישראל תתפרק לשני חלקים, חלק עיקרי עובר למינהל המחקר למדעי האדמה והים במשרד התשתיות הלאומיות, וכשליש או פחות יעברו למשרד החקלאות.

ישראל זיידרמן: זה עתידי, היום האחראי הוא משרד התשתיות, מדובר בחברה ממשלתית של המשרד.

ברק חרות: עד עכשיו עסקנו בתקציב, ואני רוצה לעבור ולדבר על הארגון מחדש.

ברק חרות: לפני שנה וחצי התקבלה החלטת ממשלה שיש בתוכה תקציב ותכנים והליך איך למעשה ליישם את הארגון מחדש.

ברק חרות: לא רק שהייתה החלטת ממשלה כזו אלא שהכסף גם היה בתקציב 2010.

ברק חרות: המשרדים מופיעים בהחלטת הממשלה ופועלים ליישומה – לא אומר שאין רצון מצד כלל הגורמים ליישם אותה, אבל בסופו של דבר נתקלים בבעיות בירוקרטיות ובעיות ניהוליות, בעיות של מנהיגות מצד גורמי הממשלה שלא קידמו את הנושאים בקצב הרצוי.

ברק חרות: אנחנו כיום בכל ההיבטים השונים ללא שום החלטה קונקרטית לטובת היישום – אין הסכם עם העובדים, נושא מעמד העובדים נתון למשא ומתן.

מאיר שטרית: אין שום התקדמות בנושא מאז הישיבה שקיימנו בשבעה עשר במאי?

מאיר מרקוביץ: אני אדווח אחרי זה מה נעשה בעניין מהשבעה עשר במאי.

ברק חרות: אני מבקש לתאר את תמונת המצב ואני לא נכנס לפרטים הקטנים.

ברק חרות: אין הסכם עם העובדים, אין הסכמים למרות שעובדים על העניין בין הממשלה לבין החברה להיכנס לנעלי החברה ולקלוט את ההתחייבויות והנכסים של החברה, אין מתווה ברור וכתוב.

ברק חרות: יש רעיון חדש שצץ בישיבה האחרונה שהייתה אצל המנהל הכללי של משרד התשתיות בתשיעי ביוני שבו הכניסה להליך הפירוק תהיה באמצעות האסיפה הכללית ולא באמצעות הדירקטוריון.

מאיר שטרית: זה אני הצעתי בישיבה ההיא.

ברק חרות: אז זה הרעיון והבוקר רונית בן-אדיבה-יוניאן מרשות החברות אמרה לי שמחכה לי מכתב כדי להציג את  בפני הדירקטוריון, ואני מניח שהפיתרון נראה לי סביר, אלא אם לא יבוא בד בבד עם ההסכמים.

מאיר שטרית: יש פה מישהו מרשות החברות?

מאיר שטרית: הצעתי את ההצעה בישיבה הקודמת.

רונית בן-אדיבה-יוניאן: כן, אני מרשות החברות.

רונית בן-אדיבה-יוניאן: אנחנו קלענו לדעת גדולים וגם אנחנו חשבנו על כך, ביקשנו מהדירקטוריון שיכנס אסיפה כללית על מנת שהאסיפה הכללית תיטול את סמכויות הדירקטוריון, תקבל הצהרת כושר פירעון ונחליט על פירוק החברה.

רונית בן-אדיבה-יוניאן: כלומר, הכול יהיה באותה אסיפה.

רונית בן-אדיבה-יוניאן: צריך קודם לקבל את ייפויי הכוח מהשרים ולכנס את האסיפה.

יוסי ישי: מדובר פה בסיפור של הביצה והתרנגולת.

יוסי ישי: איך אפשר להכריז על כושר פירעון כאשר התקציב לא עבר?

רונית בן-אדיבה-יוניאן: ברק חרות הציג את זה ששום דבר לא זז –

ברק חרות: לא, אני אמרתי שפועלים בנושא אבל הקצב הוא איטי.

ברק חרות: שנה וחצי מאז החלטת הממשלה זה לא זמן מתאים ולא זמן נכון, הממשלה עצמה הציגה פעמיים תאריכים ליישום הארגון מחדש ודחתה אותם.

רונית בן-אדיבה-יוניאן: לא נריב בגין מה יש דחיות, החדשות הן טובות.

רונית בן-אדיבה-יוניאן: ביקשנו מהדירקטוריון לכנס אסיפה כללית על מנת שזו תיטול את סמכויותיו כמו שאמרתי, ומבחינתנו נקרא לזה יריית הפתיחה של הליך הפירוק.

רונית בן-אדיבה-יוניאן: כמובן שנצטרך עוד להשלים את ההסכמים עם העובדים, שזה עדיין לא סגור, ואת כל הנושא של ההסכמים בין הממשלה לבין החברות.

מאיר שטרית: נעשתה איזה שהיא ישיבה בין ההסתדרות לממשלה?

רונית בן-אדיבה-יוניאן: כן, אולי הממונה על השכר ידווח על זה.

ניר רייס: אני ניר רייס, סגן הממונה על השכר.

ניר רייס: היו ישיבות בנושא, יש טיוטות הסכמים עם ההסתדרות ויש לנו עוד ישיבה בתחילת שבוע הבא.

ניר רייס: אנחנו בשלים או להגיע להחלטה בשבוע הבא או שנעלה את הדברים להכרעות בדרגים שצריכים להכריע.

מאיר שטרית: הצטרף אלינו לדיון המנהל הכללי של משרד התשתיות, מר שאול צמח שהוא גם בוגר אגף התקציבים, אגף שבדיוק דיברתי על כמה שאני לא מאמין שכך מתנהלים.

מאיר שטרית: איך ייתכן שלוקח שנה וחצי לארגן סידור של שתי חברות ממשלתיות שיקבלו תקציב ממשרדי הממשלה פעם אחת.

מאיר שטרית: מדובר בברדק.

מאיר שטרית: יש לכנס את שני המנהלים הכללים לשבת בשולחן אחד ולהגיע להחלטות.

מאיר שטרית: זה נשמע לי מצב בלתי סביר.

מאיר שטרית: זו הישיבה השנייה שאני מקיים, לפני חודשיים קיוויתי שאוטוטו מסתיימים הדברים אבל לא כך.

מאיר שטרית: עדיין החברה לא קיבלה גרוש מתקציב משרד החקלאות מתחילת 2010 והחצי השני של שנת 2010 ממשרד התשתיות עוד לא הוסדר.

ברק חרות: לגבי החצי השני, אם הוא יוסדר כמו שהוסדר החצי הראשון, נקבל אותו רק בחודש דצמבר.

מאיר מרקוביץ: טוב לא באנו לדווח מה יהיה בעתיד אלא מה נעשה עד עכשיו.

מאיר שטרית: בכל מקרה, רשות החברות הממשלתיות הודיעה כי החליטו בכל מקרה ללכת על פירוק החברה באמצעות כינוס אסיפה כללית.

מאיר שטרית: מי יעמוד בראש האסיפה?

רונית בן-אדיבה-יוניאן: בדרך כלל בוחרים אחד מחברי הדירקטוריון כיושב ראש לישיבה.

ברק חרות: יכול להיות שבאמת כינוס הישיבה הזו יהיה, אני מבין שמחכה המכתב ואנחנו עוד לא קיבלנו את הפנייה הזו מרשות החברות.

רונית בן-אדיבה-יוניאן: היא כבר על שולחנך.

רונית בן-אדיבה-יוניאן: ביקשנו מחברי הדירקטוריון לכנס את הישיבה.

ברק חרות: יש שמונה חברי דירקטוריון, אין יושב ראש ולכן כל ישיבה בוחרים יושב ראש.

ברק חרות: בסופו של דבר, היות ולראשונה אנחנו שומעים את הבשורה הטובה שיש בקשה לכנס את האסיפה הכללית שתחליט על נושא הצהרת כושר הפירעון ופירוק החברה, אני מקווה שיעשו זאת בצורה אחראית כך שלא תיפגע פעילות החברה.

ברק חרות: לחברה יש חוזים לפעילויות ארוכות טווח, ואם לא יעשו את זה גב אל גב כניסת הממשלה לכל ההתחייבויות החוזיות ושאר הפעילויות – וכמובן עם הסדרת קליטת העובדים – אז אנחנו נהיה בבעיה.

מאיר מרקוביץ: לגבי השאלה של יושב ראש הוועדה לגבי התקדמות במשא ומתן עם הסתדרות העובדים, גם בנושא זה היו דיונים פנימיים באוצר ואצלנו, ביום ראשון הקרוב האחד עשר ביולי ניפגש עם ההסתדרות.

מאיר מרקוביץ: יש גרסה שהוגשה לעובדים ויש גרסה נגדית של ההסתדרות, נצטרך להיות בוגרים ולסיים את זה בזמן קצר לטובת שני הצדדים.

מאיר שטרית: יש עוד מישהו מאנשי החברה שרוצה להוסיף משהו?

ברק חרות: אני רוצה לבחון את ההצעה של יושב הראש מהישיבה הקודמת לכנס את כל הגורמים הרלוונטיים בעיקר בנושא של המשא והמתן עם העובדים, לישיבת אד-הוק ולא ישיבה זמנית עם מי שיש לו סמכויות ההחלטה בעניין ושיחליטו.

ברק חרות: אם פירוק החברה מתוכנן לינואר 2011, אנחנו נכנסים לפגרה ודיוני תקציב, נכנסים לחגים ואם לא יתכנסו באיזה שהוא חדר אחד לישיבה אד-הוק ויסגרו את העניינים, זה ימשיך ויתמוסס.

ברק חרות: לכן, אני מאוד אשמח אם זה אכן ייעשה.

מאיר שטרית: אני פונה למנהל הכללי של משרד התשתיות, אתם תהיו אחראים על שמונים אחוזים ממה שיישאר מהחברה המפורקת, ואני מניח שיש אינטרס של משרד התשתיות להשלים את הצעד.

מאיר שטרית: אתה צריך להיות הכתובת לפניות שלנו להאיץ את העניין בקיץ, לפני שהעניין יימשך עוד שנה.

שאול צמח: בוקר טוב, אני אתחיל בזה שוודאי שאין הרבה סיבות להתגאות בתהליך כפי שהוא נעשה עד עכשיו, כפי שנראה היו בו עיכובים שהיינו מעדיפים שלא יהיו.

שאול צמח: את העבר קשה לתקן, אנחנו ננסה לתקן את ההווה ואת העתיד.

שאול צמח: בעקבות הדיון הקודם בוועדה, כינסתי אצלי את הגורמים הרלוונטיים.

שאול צמח: היו שלושה או ארבעה נושאים עיקריים שהיה צריך להסדיר בנושא תהליך המעבר.

שאול צמח: נושא ראשון והמיידי היה ההסדרה של התקצוב שיאפשר את פעילות החברה במחצית השנייה של שנת 2010.

שאול צמח: הנושא הזה כבר הוסדר, וועדת המכרזים אישרה ובימים הקרובים תצא ההתקשרות.

שאול צמח: יש לנו סיבות טובות להניח שתוך מספר ימים הפטור יאושר.

מאיר שטרית: אני גם דיברתי מפה בשיחת טלפון עם החשב הכללי על כך שמשרד החקלאות מחכים כבר חצי שנה כדי לקבל פטור ממכרז.

שאול צמח: אני מניח בלי התחייבות למעשי החשב הכללי שהפטור יאושר והחברה תוכל מבחינה זו להמשיך ולתפקד במחצית השנייה של השנה ללא בעיות תקציביות.

שאול צמח: מדובר במהלך חשוב שחשוב ששכר העובדים לא ייפגע בגלל המהלך אלא להיפך.

שאול צמח: ישנן עוד שתי סוגיות – שאלה אחת היא סוגיית הפירוק לגביה היה וויכוח על הטכניקה באמצעותה יש לבצע את הפירוק.

שאול צמח: משרד התשתיות ומשרד האוצר הסכימו לשאוב את סמכויות הדירקטוריון לאסיפה כללית על מנת להצהיר על כושר הפירעון ואכן כך ייעשה.

שאול צמח: כפי שהוצג כאן הדירקטוריון אכן קיבל בקשה לכנס אסיפה כללית.

שאול צמח: יש פרוצדורה קבועה בחוק של עשרים יום מהמועד בו מחליטים, וזה מביא אותנו למתי שהוא במחצית ספטמבר בה תהיה האסיפה.

מאיר מרקוביץ: למה מחצית ספטמבר?

מאיר מרקוביץ: הם מתכנסים ביום חמישי בשבוע הבא.

שאול צמח: מה שאני מתכוון להגיד זה שאני מקווה שבטווח הזה שבין סוף אוגוסט ללפני החגים יוסדר העניין של מהלך הפירוק.

שאול צמח: בתוך הזמן הזה המטרה שלנו היא גם להכניס את ההסכמים לגבי השכר כפי שהזכיר הממונה על השכר, כך שהתמונה תתכנס לפני החגים.

שאול צמח: נתכנס בראש השנה ונברך על המוגמר בעניין זה.

שאול צמח: כפי שביקש יושב הראש, אני וודאי מסכים לקחת על עצמי ללוות את העניין בישיבות מעקב כדי לראות שהתהליך קורה.

מאיר שטרית: חברים, אני חושב שבזה סיכמנו את העניין.

יוסי ישי: רק לגבי החלק השני, אנחנו הגוף הקולט וכל הנושאים של תקציב, תקנים לעובדים והכול – ברגע שהחסמים מוסרים זה יהיה באחריותנו.

מאיר שטרית: אני מקווה שהשיחה שלי עם החשב הכללי תפתור את הבעיה של התקציב.

מאיר שטרית: אני מציע לקבוע ישיבת מעקב בשבוע לפני ראש השנה או לפני שהכנסת תיסגר ואני מקווה שנרים כוסית ולשמוע בשורות טובות, ולדעת שגמרנו לפחות דבר אחד טוב בקדנציה הזו.

מאיר שטרית: תודה רבה, הישיבה נעולה.